Diari Oficial de la Generalitat Valenciana


Sumari del DOGV 9543, del 28-02-2023 (2023/2096)

DECRET 2/2023, de 27 de febrer, del president de la Generalitat, pel qual es declara el dia 3 de març com a Dia de l'Empresa Valenciana.
----------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2023/02/27/2/dof/vci/html**

### Dades del document

Número de DOGV
:   9543

Data del DOGV
:   28-02-2023

Secció del DOGV
:   I. DISPOSICIONS GENERALS

Número del document
:   2023/2096


Data del document
:   27-02-2023

Organisme emissor
:   Presidència de la Generalitat

Tipus de document
:   Decret

Descriptors 

:   * empresa
    * legislació
    * commemoració

DECRET 2/2023, de 27 de febrer, del president de la Generalitat, pel qual es declara el dia 3 de març com a Dia de l'Empresa Valenciana. [2023/2096]  
L'empresa, com a organització de mitjans humans, tècnics i econòmics per a produir béns i serveis, i els empresaris i les empresàries, com a impulsors de l'empresa i responsables últims dels seus resultats, són institucions fonamentals dins del model econòmic i de l'estructura social de la Comunitat Valenciana. Històricament, i cada vegada més, l'esperit emprenedor dels valencians i de les valencianes, i la capacitat del nostre territori per a atraure inversions productives i sostenibles, són els principals motors de creixement econòmic, de creació d'oportunitats i, en definitiva, de generació de la riquesa sobre la qual es basa el benestar actual i futur de la nostra societat.  
La Comunitat Valenciana és la seu de prop de 375.000 empreses actives que donen ocupació a quasi dos milions de persones treballadores assalariades, i compta amb més de 360.000 treballadores i treballadors autònoms. En la seua estructura empresarial predominen les PIMES, amb un pes decisiu de l'empresa familiar, que suposa més del 90 % del teixit productiu, a més d'una gran tradició de les empreses d'economia social i del cooperativisme, particularment en l'àmbit agrari. Tots aquests factors, units a la dinàmica recent d'impuls de grans projectes estratègics i de creació de noves empreses basades en la innovació i els avanços tecnològics, posen de manifest el paper insubstituïble del sector empresarial, la seua contribució a la prosperitat del conjunt de la societat valenciana, i la seua capacitat de resiliència en front dels grans reptes plantejats en els últims anys per les condicions globals d'ordre financer, sanitari i geopolític.  
Per això, resulta necessari potenciar, des del diàleg social, les polítiques públiques de suport i de col·laboració amb l'empresa valenciana, amb la voluntat d'avançar en causes comuns com la sostenibilitat, la lluita contra les desigualtats, la creació d'ocupació de qualitat, la millora de les condicions de treball per a totes les persones, la contribució al sosteniment d'uns serveis públics de qualitat, i la configuració d'una Administració capaç d'estimular i canalitzar el desplegament àgil i eficaç de les iniciatives i dels projectes compromesos amb aquests objectius.  
En aquest sentit, resulta oportú dedicar una data específica a reconéixer, de forma anual, els esforços dels empresaris i de les empresàries valencianes, i el valor de les seues aportacions al desenvolupament de la Comunitat Valenciana.  
Per tot això, i en virtut de les competències atribuïdes en l'article 10.g de la Llei 5/1983, del Consell,  
  
DECRETE  
  
Article únic. Declaració del Dia de l'Empresa Valenciana  
Es declara el dia 3 de març com a Dia de l'Empresa Valenciana.  
Per a la seua celebració, el Consell organitzarà anualment un acte commemoratiu, que haurà de tindre lloc a la ciutat de Castelló de la Plana durant la primera setmana de març.  
  
DISPOSICIÓ ADDICIONAL  
  
Única. Incidència pressupostària  
El present decret no comportarà cap increment de despesa en el pressupost de cap departament de la Generalitat, i haurà de ser atés amb els mitjans personals i materials de les unitats administratives corresponents.  
  
DISPOSICIÓ FINAL  
  
Única. Efectes  
El present decret tindrà efectes des de l'endemà de la publicació en el Diari Oficial de la Generalitat Valenciana.  
  
València, 27 de febrer de 2023  
  
El president de la Generalitat,  
XIMO PUIG I FERRER


Còpia Permalink ELI